google/wiki40b huggingface dataset:
ארבע-קו מובהק

תיאור

ארבע-קו מובהק הוא נחש בעל מבנה דק. אורכו המלא נע בין 80 ועד 140 סנטימטר, אולם ייתכן שקיימים פרטים גדולים יותר. לאורכו יש ארבעה פסים כהים, ומכאן שמו. הוא מופיע בשתי ואריאציות, בצבע כהה ובצבע בהיר. שיני הארס שלו ממוקמות בחלק האחורי של הפה.

פעיל ביום וצד בעיקר זוחלים ומינים של לטאות כגון לטאת עין נחש המועדפת עליו והנפוצה בתחום מחייתו. הוא פעיל באביב ובסתיו, בתקופות של לחות גבוהה, ואילו בקיץ ובחורף הוא שקוע בתרדמה. הארבע-קו הוא אחד הנחשים הזריזים ביותר הקיימים בארץ. ארסו איננו מסוכן לחיי האדם אך נשיכתו עלולה להחדיר כמות של ארס ועלולה לגרום לאדמומיות באזור הנשיכה, לנפיחות ואף לנמק.

תפוצתו

ארבע-קו מובהק נפוץ באזורים מדבריים של אפריקה (מרוקו, אלג'יריה, מאלי, מאוריטניה, ניגריה, סודאן, אתיופיה, אריתראה, סומליה, לוב ומצרים), המזרח התיכון (ישראל, סיני, ערב הסעודית, עומאן, תימן, סוריה, ועיראק) ומרכז אסיה (איראן, הודו, אפגניסטן, פקיסטן וטורקמניסטן).
סטרי סונץ'

גאוגרפיה

סטרי סונץ' ממוקמת בתחתית העמק הנקרא קוטלינה סאדקה (Kotlina Sądecka) בין שני נהרות - דונאץ' ופופראד, בגובה של 320 מטר מעל פני הים. עדכנית ל-2010, יש בה 9200 תושבים.

מקור השם

עם הקמת העיר סונץ' (שכונתה אחר כך נובי סונץ') במרחק של כ-10 ק"מ מן המקום, כונתה סונץ' העתיקה יותר – סטרי סונץ'.

היסטוריה

העיר נוסדה בימי הביניים המוקדמים, כאשר ב-1257 הדוכסית קינגה (קינגה פולין), בתו של המלך בלה הרביעי מהונגריה ואשתו של הדוכס בולסלב ה'צ'אסטי, קיבלה את הארץ הקרויה סאץ', יחד עם הכפרים הסובבים אותה, מבעלה. ב-1280 הדוכסית הקימה מנזר על שם קלרה הקדושה. למנזר זה הועברה הבעלות על העיר, על אחוזת הנסיך ועל כפרים רבים שבסביבה. העיר נפגעה לעיתים קרובות מאסונות טבע, בעיקר שריפות. במהלך השריפה הגדולה ביותר שקרתה ב-1795, נשרפה כמעט כל העיר.

יהודי העיירה

הרישום הראשון על יהודים בעיירה הוא משנת 1469, אך לא היה בסטרי סונץ' יישוב יהודי של ממש עד סוף המאה ה-18. היהודים עצמם לא רצו להתיישב בעיר שהייתה בירידה מבחינה כלכלית במאות ה-17 וה-18 והעדיפו את נובי סונץ' הסמוכה. הקהילה קבלה מעמד של יישוב יהודי מאורגן בתקופת השלטון האוסטרי, בעיקר לאחר ביטול ההגבלות על מגורי יהודים בגליציה ב-1860.
משלח-ידם של רוב המפרנסים היו המסחר הזעיר והרוכלות בכפרי הסביבה, והיו שעסקו בפונדקאות. רק מעטים עסקו במלאכה, בעיקר בחייטות, קצבות ואפייה. בגל מהומות האיכרים נפגע גם היישוב היהודי בסטרי סונץ'.
ב-1898 איכרי המקום פתחו במהומות שבמהלכן נפגע היישוב היהודי בסטרי סונץ'. המתפרעים בזזו את חנויותיהם היהודים ורוקנו את מחסני התברואה שברשותם. בסביבות 1910 הוקמו בסטרי סונץ' ובכפרי הסביבה קואופרטיבים פולניים למסחר שפגעו בפרנסת הסוחרים היהודים. בעקבות מלחמת העולם הראשונה התרושש עוד יותר היישוב היהודי ורבים מבני הנוער עזבו את העיירה בשל חוסר פרנסה.
ב-1927 נבחרו לראשונה למועצה המקומית (גמינה) שני נציגי היהודים שהיו ציונים.
כרבנים בסטרי סונץ' כיהנו בני שושלת אדמו"רי צאנז לבית-הלברשטאם, מצאצאי בעל ה"דברי חיים". הראשון בהם היה רבי אשר-מאיר ב"ר יוסף-זאב הלברשטאם. ב-1876 הוא נתמנה לרב של סטרי סונץ' וכיהן בתפקיד עד 1883, שנה שבה עבר לבוחניה (שם המקום) וכיהן שם בשני כתרים, כתר אב"ד וכתר אדמו"ר. ב-1885 ישב על כס הרבנות בסטרי סונץ' רבי יחיאל ב"ר משה הלברשטאם שעזב את הקהילה ב-1904, את מקומו בסטרי סונץ' קיבל בנו רבי אביגדור צבי.

במלחמה העולם השנייה

בספטמבר 1939, כאשר החלה המלחמה, נמלטו הצעירים היהודים מזרחה לשטח גליציה המזרחית, אך לאחר זמן קצר רובם חזרו לעיירה. עם כניסת הגרמנים לסטרי סונץ' חטפו חיילי הוורמאכט ושוטרים גרמנים יהודים לעבודות כפייה בתיקון דרכים ונזקי מלחמה אחרים. על היהודים הוטלו הגבלות תנועה, הם נדרשו לשלם תשלומי כופר ולשאת על בגדיהם אותות קלון. ב-1940 הוחמר יחסם של השלטונות הגרמניים אל היהודים ובסוף אותה שנה נשלחו צעירים יהודים למחנות עבודה. ב-1941 התרבו החטיפות למחנות עבודה ולכן חיפשו היהודים מקומות עבודה קבועים שהעניקו להם חסינות מפני השילוחים למחנות עבודה. ב-1942 הוקם בסטרי סונץ' גטו. בגטו הצטופפו כאלף איש, כאשר רוכזו בו מלבד יהודי המקום גם עקורים יהודים מיישובים אחרים באזור.
עקב תנאי התברואה הירודים, הצפיפות והרעב החלו להתפשט בגטו מגיפות. ביולי 1942 מתו בגטו עקב מחלות ומגפות עשרות יהודים. ב-17 באוגוסט 1942 חוסל הגטו ויהודי סטרי סונץ' אולצו לעבור לגטו בנובי סונץ'. חולים וקשישים נרצחו במקום. יהודי סטרי סונץ' שהובלו לנובי הוכנסו לגטו ולאחר זמן קצר נשלחו למחנה ההשמדה בלז'ץ.
אריאל רובינשטיין

קורות חייו

רובינשטיין נולד בשנת 1951 בירושלים, בשכונת תל ארזה. הוריו, לאה ויהודה, עלו לישראל מביאליסטוק בשנות השלושים של המאה ה-20.
ב-1972 החל ללמוד באוניברסיטה העברית בירושלים, וסיים שם תואר ראשון במתמטיקה, כלכלה וסטטיסטיקה ב-1974. ב-1975 סיים תואר שני בכלכלה וב-1976 סיים תואר שני נוסף במתמטיקה. ב-1979 הוענק לו תואר דוקטור לכלכלה, ולאחר מכן נמנה עם סגל המחלקה לכלכלה באוניברסיטה זו. בשנת 1990 עבר לבית הספר לכלכלה של אוניברסיטת תל אביב. במקביל מחזיק רובינשטיין מינוי חלקי כפרופסור באוניברסיטת ניו יורק שבארצות הברית.
לרובינשטיין הוענק פרס ישראל בחקר הכלכלה לשנת תשס"ב. ב-2004 זכה בפרס נמרס לכלכלה ובשנת 2006 זכה בפרס א.מ.ת. הוא גם זכה בפרס מיכאל ברונו מטעם יד הנדיב.
היה נשוי ליעל רובינשטיין, לשעבר שגרירת ישראל בתאילנד ובסינגפור, ואב לשניים.
חיים אדן

חיים אדן (נולד ב-2 בפברואר 1965) הוא מדבב ובמאי דיבוב ישראלי ומקים אולפן הדיבוב וידאופילם אינטרנשיונל.
היה במאי דיבוב בסדרות: "אווטאר", "טקי הטרקטור", "בלינקי ביל", "על מה ולמה", "בראם", "ללכת עם דינוזאורים", "ההרפתקה הגדולה", "מאחורי הדגלים", "אני חיה", "רוץ דייגו רוץ", "עיר הקטרים", "מגלים עם דורה", "יוצאים לטיול עם חתול תעלול", "אומי זומי" ו"החיות שלנו". 
אדן גם דיבב דמויות שונות בסדרה אקס-מן, דיבב קולות רקע ב"מפלצת של מלון" וב"סיפורי נרניה: המסע בדורך השחר", ודיבב את רקס בסרט "כלבים נגד חתולים 2 - נקמתה של קיטי גלור".
בידוק ביטחוני

בידוק ביטחוני לטיסה

בידוק ביטחוני לטיסה הוא תהליך אשר עובר כל נוסע בשדה התעופה לפני הטיסה.
הבדיקות הקפדניות הנערכות בנמלי תעופה גורמות לעיתים לתלונות של נוסעים על פגיעה בכבודם.

מהלך הבידוק

הבידוק הביטחוני כולל מספר שלבים. כאשר מגיע הנוסע לעמדות הבידוק הוא פוגש נציג ביטחון מטעם נמל התעופה או חברת התעופה. הנציג בודק האם הדרכון תקף והאם קיים כרטיס טיסה חוקי. לאחר הבדיקה של הפרטים לטיסה הנציג מקיים ראיון קצר עם כל נוסע בו הוא בודק את התגובות הפסיכולוגיות שלו. לאחר סיום הראיון, הנציג מוביל את הנוסע למכונת השיקוף בה עוברת הכבודה שהולכת לבטן המטוס. במקרה הצורך, על פי מה שנראה בכבודה בזמן השיקוף, יתבקש הנוסע לפתוח את המזוודה ונציג הביטחון יבדוק אותה מבפנים. בסיום התהליך הזה הנוסע ייגש לדלפק רישום לטיסה (Check-in) ושם ישקלו את כל כבודתו של הנוסע ויתנו לו כרטיס עלייה למטוס. בהמשך לתהליך הבידוק, תיבדק על ידי שיקוף או על יד פתיחה כבודת היד של הנוסע ולאחר מכן גם הנוסע עצמו ייבדק. במידת הצורך ועל פי החלטת נציג הביטחון, יתבקש הנוסע להתפשט או להיכנס למכונת שיקוף מיוחדת שמראה את גופו של הנוסע אך לא מעבר לעור. בסיום תהליך הבידוק המלא ייגש הנוסע לביקורת הגבולות ויעבור סופית את התהליך.

האיחוד האירופי

כל מדינות האיחוד האירופי בעלי כללים משותפים, להגנת התעופה האזרחית.
כל נמלי התעופה הכלולים באיחוד האירופי חייבים לציית לחוקים של האיחוד.
לחוקים אלו חייבים לציית גם ספקי האוויר.

ספרד

אבטחת התעופה האזרחית בספרד מסופקת על ידי כוחות המשטרה, כמו גם מאבטחים פרטיים.

הונג קונג

נמל התעופה הבינלאומי של הונג קונג מאובטח על ידי משטרת הונג קונג. כוחות הביטחון פרוסים בכל שטח נמל התעופה והם חמושים באקדח גלוק 17 ובתת-מקלע.

ישראל

את אבטחת שדות התעופה והמעברים היבשתיים בישראל, מפעילה רשות שדות התעופה בשיתוף עם משטרת ישראל. בנתב"ג, כוחות הביטחון פרוסים בכל השטח של הנמל. האבטחה כוללת מצלמות מתקדמות סביב הגדר המקיפה את שטח הנמל והיא כוללת גם את המאבטחים החסויים שנראים כמו כל נוסע אחר. אבטחת שדות התעופה בישראל נחשבת למתקדמת ולבטוחה ביותר בעולם ונמל התעופה בן-גוריון נחשב לנמל התעופה הבטוח והמאובטח ביותר בעולם. בשנים האחרונות הצטברו תלונות רבות מצד ערבים ישראלים על הליך בידוק משפיל שעברו. מספר מקרים הגיעו לבתי משפט ורשות שדות התעופה חויבה לשלם פיצויים. ב-2007 עתרה האגודה לזכויות האזרח לבג"ץ נגד נוהלי בידוק מבוססי מוצא אתני. קיימות תלונות על בידוק משפיל של ערבים גם במתקנים אחרים.
אקוריירי

גאוגרפיה

העיר ממוקמת בצד המערבי של הפיורד אייפיורדור (Eyjafjörður) ומוקפת בהרים. הגבוהים בהם הוא ההר סולור (Súlur) המגיע לגובה של 1,213 מטר וקלידרפייטל (Hlíðarfjall) הנישא לגובה של 1,116 מטר. החוף הוא רצועה צרה המגודרת בגבעות תלולות. בתקופות קדומות היו לשונות אדמה הנכנסות לים אך רובן נשטפו אל תוך הים. תחתית הפיורד נקראת פוטלורין (Pollurinn) והיא משמשת כנמל טבעי ויש בה רוחות שקטות. מרכז אקוריירי נמצא קרוב לנמל.
כיוון שהעיר נמצאת בתחתית פיורד ארוך, האקלים מזכיר יותר את האקלים בפנים איסלנד, שמשמעו טמפרטורות קיצוניות יותר, קייצים חמים יותר וחורפים קרים יותר, מאשר ברוב ערי איסלנד. ההרים מגינים על העיר מפני רוחות עזות.

היסטוריה

הויקינגים התיישבו במקום כבר במאה התשיעית. האזכור הממוסמך הראשון של העיר נמצא בתעודה מ-1562, המדברת על משפט ניאוף של אישה. במאה ה-17 סוחרים דנים בחרו לבסס את מחנותיהם במקום, בשל היותה נמל טבעי וממוקמת באזור פורה ביותר מבחינה חקלאית. הסוחרים הדנים לא גרו במקום במשך כל השנה, בחורף בתיהם ננעלו והם חזרו לדנמרק. התיישבות קבע התחילה רק בשנת 1778 והמקום קיבל מעמד של עיר על ידי מלך דנמרק (שהיה אז גם מלך איסלנד) ב-1786 יחד עם עוד חמש ערים באיסלנד. המלך קיווה בצעד זה לשפר את תנאי החיים של האיסלנדים כיוון שעד אז לא היו קיימים מרכזים עירוניים באי. בכל מה שנוגע לאקוריירי, ההכרזה לא הייתה מוצלחת, ואוכלוסיית ה"עיר" עמדה על 12 תושבים. ב-1836 איבדה אקוריירי את מעמד העיר שלה וקיבלה אותו מחדש ב-1862. מנקודה זו התחילה לגדול בזכות הנמל הטבעי שלה ואולי גם בגלל איכות האדמה החקלאית. תעשיית עיבוד תוצר חקלאי הפך להיות העורק של העיר וקידם את המשך הגדילה של העיר. במאה ה-20 גדלה העיר עוד בעקבות נדידת אוכלוסייה מכפרים אל תוך ערים. מסחר ושירותים הפכו להיות הסקטורים העיקריים בגלל ירידת העיסוק בייצור וחקלאות בשנות ה-90.
בעשר השנים האחרונות, דייג הפך להיות ענף חשוב באקוריירי. אוניברסיטת אקוריירי פתחה שעריה ב-1987. בעיר נמל תעופה המשמש לטיסות פנים בדרך כלל, אך ישנן טיסות מהעיר גם לקופנהגן.
אבי נעים

ביוגרפיה

נולד בירוחם. שירת כחייל קרבי בחטיבת גולני. שירת 16 שנים בשב”כ. הגיע לראשונה לבית אריה במסגרת פעילות מבצעית בכפר בית רימא, ובשנית כמאבטח השב"כ של יצחק שמיר ב-1991. ולאחר מספר ימים השתקע ביישוב עם חברתו (לימים, רעייתו).
בוגר תואר ראשון בהצטיינות בממשל במרכז הבינתחומי הרצליה ותואר שני במשפטים באוניברסיטת בר-אילן. רס"ן קצין חי"ר במילואים. 
נבחר לראשות המועצה המקומית בית אריה בשנת 2004 וכיהן בתפקיד עד לשנת 2018.
מתגורר בבית אריה, נשוי ואב לארבעה ילדים.
אוליבייה מאזל

תחילת דרכו

מאזל נולד ב-16 בספטמבר 1858 בעיר רן, שהייתה אז בתחומי הקיסרות הצרפתית השנייה. בשנת 1876 התגייס לצבא צרפת ולמד באקדמיה הצבאית סן-סיר. הוא סיים את לימודיו בשנת 1878, ונכנס לחיל הפרשים. ב-11 ביולי 1898 ניתנה לו דרגת אביר בלגיון הכבוד. בשנת 1905 הועלה לדרגת קולונל, ובין אוגוסט של אותה שנה ליוני 1910 ניהל את בית הספר לפרשים בסומיר. ב-15 במרץ של אותה שנה הועלה לדרגת גנרל של בריגדה, וב-12 ביולי 1911 הועלה לדרגת קצין בלגיון הכבוד. 
הוא מונה למפקד הבריגדה השנייה בשנת 1910, ובאמצע 1911 הועבר לפקד על הבריגדה ה-77 עליה פיקד עד 1912, עת הועבר לפקד על בריגדת הפרשים של הקורפוס ה-8 עד 1913, אז הועבר לפקד על בריגדת הדרגונים ה-14. ב-2 באוגוסט 1914 מונה למפקד דיוויזיית הפרשים ה-8.

אחריתו

במשך כמה חודשים הוא לא החזיק בשום תפקיד רשמי, וב-26 בינואר 1918 מונה למנהל האזור הצבאי ה-4 עד 10 במאי 1919, עת הועבר לכוחות המילואים. בספטמבר 1920 פרש מהצבא. הוא מת בעיר הולדתו ב-10 במרץ 1940.
מפת חום

מפת חום (באנגלית: Heat map) היא ייצוג גרפי של מידע. הייצוג בא לידי בצורת מטריצה, טבלה דו ממדית, והערכים הבודדים מיוצגים בצבעים בתוך התאים במטריצה. המונח, "מפת חום", היה בהתחלה מונח שהיווה סימן מסחרי. הוא הומצא בשנת 1991, על ידי קורמק קיני, במטרה לתאר תצוגה דו ממדית של מידע בשווקים הפיננסים.

היסטוריה

החברה שרכשה את ההמצאה של קיני בשנת 2003, ביטלה בשוגג, את הבלעדיות על המונח, ולכן הוא הפך להיות פתוח לציבור. 
מפות חום משקפות תצוגה דו ממדית של המידע בתוך המטריצות. ערכים גבוהים יותר יוצגו על ידי אפור כהה או ריבועים שחורים וערכים נמוכים יותר על ידי צבעים בהירים יותר. בשנת 1873 לואה השתמש בשיטה של הצללת מטריצות כדי להציג מידע אודות הסטטיסטיקה החברתית במחוזות פריז.
בשנת 1957 סנית הציג את התוצאה של ניתוח אשכולות על ידי עריכת תמורות בעמודות והשורות של המטריצה כך שערכים דומים יהיו במשבצות קרובות במטריצה, כלומר סידור על פי אשכולות. גאקס ברטין השתמש בייצוג דומה על מנת להציג מידע תואם לסולם גוטמן. הרעיון לקבץ אשכולות של עצים לשורות ועמודות של מידע במטריצה הומצא על ידי רוברט לינג בשנת 1973. לינג השתמש במדפסת כדי לייצג גוונים שונים של אפור. בשנת 1994, ללנד וילקינסון פיתח תוכנית מחשב שתציג את האשכולות במפת חום באמצעות צבעים (כלומר לא רק שחור, לבן וגוונים של אפור) ברזולוציה גבוהה, תוכנה זו נקראה SYSTAT.
FIRST Lego League

תוכנית First Lego League (או בקיצור FLL) היא תחרות בינלאומית של ארגון "FIRST", המעודדת ילדים בכיתות ד' עד ט' לחשוב ולפעול כמו מדענים ומהנדסים המתמודדים עם אתגר חדש מדי שנה הקשור למציאות היומיומית. האתגר עמו מתמודדים התלמידים כולל בנייה ותכנות רובוט אוטונומי המבצע משימות על גבי לוח משימה ייחודי, חקר ולימוד אודות נושא האתגר תוך חשיבה יצירתית והצגת פתרון חדשני כל זאת תוך פיתוח כישורים חברתיים כגון עבודת צוות, מנהיגות, שיתוף פעולה ומעורבות בקהילה. בהנחיית המדריכים, דמיונם הרב וכישוריהם, התלמידים מגלים עולם מרגש של אפשרויות המכשיר אותם להיות המהנדסים והמנהיגים של המחר.כמו כן בתחרות יש שלושה דברים שאפשר לקבל עליהם נקודות: רובוט - בכל שנה יש משימות חדשות שצריך לבנות ולתכנת את הרובוט לעשות אותם. חקר - בכל שנה יש נושא אחר בו צריך להמציא/לפרוץ דרך/לשפר משהו הקשור לנושא של השנה אשר בה מתחרים. ערכים - בתחרות נהוג להציג פלקט/מצגת על הערכים שקיבלנו במהלך העשייה של כל התוכנית הזאת.

תנאי השתתפות

תחרות ה "FLL" היא תחרות לילדים בכיתות ד'-ט'. בממוצע בתחרות משתתפות כ-20,000 קבוצות בכל העולם. במהלך העונה, כל קבוצה נדרשת לבנות ולתכנת רובוט עם מערכת ה-NXT,EV3 של חברת LEGO, לכתוב פרויקט חקר ולעצב כנדרש. בתחרות עצמה, הקבוצות נשפטות לפי ארבעה קריטריונים: ביצועי הרובוט, עיצוב ותכנון הרובוט, פרויקט החקר ועבודה על-פי ערכי FLL. בכל תחרות אזורית מעפילות מספר קבוצות לתחרויות הארציות, ומספר קבוצות בתחרויות הארציות נוסעות לתחרויות ה-FIRST Championship - הגמרים העולמיים של כל התחרויות הארציות ביוסטון, ארקנסו, אסטוניה והונגריה. תקופת הבנייה והתכנון נמשכת כ-4 חודשים, מאירוע ההזנקה (ספטמבר) ועד התחרויות האזוריות (ינואר-פברואר).

ערכי ה-FLL

תוכנית FLL הנה תוכנית שבה התלמיד במרכזה ומטרתה להעניק לילד חוויה מעוררת ויוצאת דופן. ארגון FIRST מעודד צעירים ללמוד את הערך של עבודת צוות ולכבד את הרעיונות והתרומה של כולם לקבוצה. ערכי FLL עוסקים בהערכת השוני שבינינו והבנת התוספת ששוני זה מעניק לחיים. FLL מצליח לשגשג בצורה הטובה ביותר כשחברי הצוות לוקחים את הערכים האלה בחזרה לקהילתם. 
להלן הערכים:
גילוי: אנו חוקרים מיומנויות ורעיונות חדשים.
חדשנות: אנו משתמשים ביצירתיות ובהתמדה לפתרון בעיות.
השפעה: אנו מיישמים את מה שאנו לומדים על מנת לשפר את העולם שלנו.
שיתופיות: אנו מכבדים זה את זה ומכירים בהבדלים שבינינו.
עבודת צוות: אנחנו חזקים יותר כשאנחנו עובדים ביחד.
הנאה: אנחנו נהנים וחוגגים את מה שאנחנו עושים!

פרסים

בתום התחרות מתקיים טקס שבו מכריזים על הקבוצות שזוכות בפרסים,הפרסים מתחלקים לכמה קטגוריות :
ז'אן-מארי סוטו

ז'אן-מארי סוטו (בצרפתית: Jean-Marie Soutou‏, 1912, ברוז'-קאבי-מיפאז'ה (Bruges-Capbis-Mifaget) שבדרום-מערב צרפת - 2009) היה חסיד אומות העולם ודיפלומט מצרפת.

קורות חיים

פרק זה לוקה בחסר. אנא תרמו לוויקיפדיה והשלימו אותו.  
ז'אן-מארי סוטו היה פקיד צעיר בשירות הציבורי בצרפת. במארס 1942 נישא סוטו לאחותו של חורחה סמפרון.

פעילות להצלת יהודים במהלך מלחמת העולם השנייה

אחרי כיבוש צרפת על ידי גרמניה הנאצית במאי ויוני 1940 עבר סוטו מפריז לליון. הוא הצטרף למתנגדים הקתוליים למשטר וישי, בראשם עמד הכומר פייר שאייה. סוטו היה ממייסדי ארגון "הידידות הנוצרית" (Amitié Chretienne), ארגון שפעל מ-1941 ואיחד פרוטסטנטים כמרק בוניה ורולאן דה פורי, וקתולים נוספים כמו סוטו, כגון האב פייר שאייה, רוז'ה בראון ואחרים. סוטו ועמיתיו שיתפו פעולה עם ארגונים יהודיים בהצלת יהודים, בעיקר ילדים, על ידי הסתרתם והברחתם מעבר לגבול לשווייץ. סוטו השתתף בהנפקת עשרות אלפי מסמכים מזויפים ותעודות לידה וטבילה כדי להסתיר את זהותם היהודית של בני חסותו של ארגון "הידידות הנוצרית".  
סוטו, האב שאייה והכמרים האחרים, שבהמשך פעלו בחסות הקרדינל פייר-מרי ז'רליה, לקחו תחת חסותם מאות ילדים, שהיו מיועדים למשלוח, לעיתים מתחנת הרכבת של ליון (שם עצרו הרכבות ממחנות הדרום בדרכם למחנה הריכוז דראנסי), והסתירו אותם. אחת הפרשות הידועות ביותר היא פרשת הצלת 108 ילדים יהודים בליון ב-30 באוגוסט 1942. ארבעה ימים לפני-כן ביצעה המשטרה הצרפתית, בפקודתו של מושל המחוז אנז'לי (פקודה שמקורה בווישי), אקציה בליון עצמה. 1,100 יהודים, כמחצית מהמספר המתוכנן, נתפסו ונכלאו בקסרקטין נטוש בוניסיו (Venissieux) הסמוכה, שם המתינו לגירושם לדראנסי. במהלך שלושת הימים הבאים פעלה בוניסיו ועדה למיון העצורים, שבה השתתפו ז'ילבר לסאז', נציגי ארגוני הצלה יהודיים, וכן אלכסנדר גלסברג וסוטו כנציגי הידידות הנוצרית. ועדה זו ניצלה את חוסר העקביות בהוראות מווישי, ופטרה כמחצית מהעצורים מגזירת הגירוש. הילדים הוסתרו על ידי אנשי הידידות הנוצרית וארגונים יהודיים, כגון ארגון הצופים היהודים, אצל משפחות אומנות ובמוסדות נוצריים בעיר. אנג'לי פנה לקרדינל ז'רליה ודרש את הסגרת הילדים, אך המשטרה לא הצליחה לשים ידיה ולו על ילד אחד. פרשה זו היוותה את יריית הפתיחה לפעולות הצלה רחבות היקף, שבהן עסק הארגון מכאן ואילך.
בינואר 1943 פרצו אנשי גסטפו למשרדי הארגון ועצרו את הנוכחים, בהם האב שאייה וסוטו. סוטו נכלא גם לאחר שהאב שאייה שוחרר, אך לאחר מספר שבועות במעצר שוחרר גם הוא הודות להתערבותו של הקרדינל פייר-מארי ז'רלייה. חבריו לפעילות ההצלה של היהודים הבינו שחייו בסכנה והצליחו להבריחו אל מעבר לגבול שווייץ.

לאחר המלחמה

לאחר המלחמה היה סוטו דיפלומט צרפתי בכיר ביוגוסלביה, באיטליה ובאלג'יריה, היה פקיד בכיר בשירות הציבורי בצרפת, וכן היה יושב ראש הצלב האדום הצרפתי.

הנצחה והכרה

ב-1994 הכיר יד ושם בז'אן-מארי סוטו בתור חסיד אומות העולם. סוטו זכה לאות לגיון הכבוד וכן לאותות הוקרה צרפתיים נוספים.
מרכז ארצי לבחינות ולהערכה

מערכת לאבחון לקויות למידה והפרעת קשב וריכוז

מת"ל היא מערכת ממוחשבת של מבחנים ושאלונים סטנדרטיים שפותחה לצורך אבחון מועמדים למוסדות להשכלה גבוהה ותלמידים הלומדים בהם המבקשים התאמות בבחינות וסיוע בלימודים בשל לקות למידה.
מת"ל פותחה במרכז הארצי לבחינות ולהערכה בסיועם של מומחים ללקויות למידה. המערכת פותחה לשירות אוכלוסיית לקויי הלמידה ביוזמתה של הוועדה לתכנון ולתקצוב (ות"ת) של המועצה להשכלה גבוהה - ובמימונה. ועדת ההיגוי של ות"ת בנושא תלמידים לקויי למידה ליוותה את הפיתוח.

מכון אלה לאבחון לקויות למידה והפרעת קשב וריכוז

מכון אלה הוא מכון לאבחון לקויות למידה והפרעת קשב וריכוז בסטודנטים ובצעירים המעוניינים ללמוד במוסדות להשכלה גבוהה. מכון אלה הוא אחד ממכוני האבחון המאבחנים באמצעות מת"ל. המכון פועל בתוך המרכז הארצי לבחינות ולהערכה, בקמפוס גבעת רם של האוניברסיטה העברית בירושלים.

פעילות בינלאומית

המרכז הארצי לבחינות ולהערכה חבר פעיל בגופים מקצועיים בינלאומיים בתחום המדידה וההערכה, כגון: AERA, NCME, IAEA, ITC, AERA-EUROPE. המרכז משתתף במיזמים בינלאומיים ומעניק שירותי ייעוץ למדינות שונות.
אנסידמוס

חייו

אנסידמוס נולד בעיר קנוסוס שבאי כרתים, למד באלכסנדריה והיה תלמידו של פילון מלאריסה שעמד בראש האקדמיה האפלטונית. אנסידמוס טען כי אנשיה של אקדמיה זו החזיקו בתאוריות מסוימות (ובהן אלה של הפילוסופים מן האסכולה הסטואית) ללא הצדקה, ודחו תאוריות אחרות ללא סיבות מספיקות.
בתגובה לדוגמטיזם פילוסופי זה, אנסידמוס תמך בעיקרון שלפיו אין לחרוץ משפט על דבר - עיקרון שהוצע לראשונה על ידי פירון מאליס ותלמידו טימון מפליוס כפתרון לבעיית מגבלותיו של הידע האנושי. האסכולה של אנסידמוס נודעת כפירוניזם. הוא פיתח תורה ספקנית זו בתגובה לטיעונו של פילו מלאריסה שלפיו אם כי החושים מוליכים אותנו שולל, יש בכוחנו להבין את טבעם של כל הדברים באמצעות תבונתנו.
דבר לא שרד מכל כתביו של אנסידמוס, אך אנו יודעים על אודותיו באמצעות פוטיוס, סקסטוס אמפיריקוס, דיוגנס לארטיוס ופילון האלכסנדרוני.
נצרות אורתודוקסית מערבית

האמונות

הכנסיות האורתודוקסיות המערביות שומרות את האמונות ואת הפרקטיקה הדתית המסרתיות האורתודוקסיות תוך הסכמה להחלטות שלוש הוועדות האקמניות הראשונות. הן מקבלות גם את כל ההחלטות התאולוגיות והדוקטריניות של ארבע הוועידות הגדולות האחרונות פרט לגינוי הכריזו על המונופיזיטיזם.
ברית הכנסיות האורתודוקסיות המערביות מכירות כאחיות גם את הכנסיות האורתודוקסיות המזרחיות וגם את הכנסיות המזרחיות הקדומות.
הכרה זו ככנסיות אחיות אינה עדיין בהכרח הדדית.
כנסיות מערביות אלה מוכנות לקבל את הצטרפותן של כניסות אורתודוקוסיות נוספות המסכימות לאמנתן ולעקרונותיהן.
לואיזה, ארכידוכסית אוסטריה

ביוגרפיה

לואיזה נולדה ב-2 באוקטובר 1870 בזלצבורג לפרדיננד הרביעי, הדוכס הגדול של טוסקנה ולאליצ'ה, נסיכת פארמה, בתם של קרלו השלישי, דוכס פארמה ולואיז מארי תרז, נסיכת ארטואה.
בהיותה בת 17 חוזרה לואיזה על ידי כמה מחזרים, בהם פדרו אוגוסטו, נסיך סקסוניה-קובורג-גותה ופרדיננד, נסיך בולגריה, אך איש מהם לא מצא חן בעיני לואיזה המפונקת. לבסוף נפגשה לואיזה בקיץ 1887 עם פרידריך אוגוסט, נסיך סקסוניה, וב-21 בנובמבר 1891 התחתנו השניים בטקס מפואר שעלה 20,000 מארק.
עד מהרה נפוצו שמועות על לואיזה, כי היא מנהלת רומן עם רופא שיניים בשם אובריאן, ועם המורה הצרפתי של ילדיה, אנדרה גירון. ב-9 בדצמבר 1902 ברחה לואיזה מדרזדן בעודה בהריון, יחד עם שתי משרתותיה מריה וזידוניה ביגר, בנותיו של האדריכל המלכותי אדוארד ביגר. לואיזה ברחה לכיוון אגם ז'נבה, שם חיכו לה אנדרה גירון ואחיה לאופולד פרדיננד, ארכידוכס אוסטריה, בעוד משפחתה חשבה בתחילה שהיא יצאה לנופש. ב-11 בפברואר 1903 הכריז חמיה גאורג, מלך סקסוניה על גירושיה מבעלה, אולם זמן קצר לפני הכרזת הגירושים נפרדה לואיזה מאנדרה גירון, אף על פי שכבר הופיעו קודם לכן בפומבי.
ב-4 במאי 1903 ילדה לואיזה את בתה אנה, נסיכת סקסוניה, אולם למרות דרישותיו של חמיה לשלוח את הבת לדרזדן, סירבה לואיזה לכך בכל תוקף. עם זאת, בשל קביעתו של רופא החצר שאנה היא בתו של פרידריך אוגוסט, הכיר בה פרידריך אוגוסט כבתו, ודאג לה לצרכיה.
בתחילה התגוררה לואיזה בטירת ונטנור באי וייט, משם עברה לטירה על יד ליון, ולאחר מכן עברה לטירה בחופי אגם קונסטנץ, ולבסוף התיישבה בפירנצה. בשנת 1904 ניסתה לואיזה לפגוש את ילדיה הגדולים, אולם המשטרה חסמה בפניה את הכניסה למקום מגוריהם.
ב-25 בספטמבר 1907 התחתנה לואיזה עם המוזיקאי האיטלקי אנריקו טוזלי, ממנו נולד לה בן אחד. בשנת 1908 נשלחה בתה אנה לחצר המלוכה בדרזדן, שם גדלה יחד עם שאר אחיה ואחיותיה, ובשנת 1912 התגרשה לואיזה מטוזלי, שלקח עמו את בנם המשותף.
לאחר פירוק האימפריה האוסטרו-הונגרית בשנת 1918, קראה לואיזה לעצמה "אנטואנט מארי, רוזנת ד'איזט". לאחר שהתגוררה תקופה במיורקה אצל דודה לודוויג סלבטור, ארכידוכס אוסטריה, עברה לואיזה להתגורר בבריסל, שם חיה בעוני וחסרת כל כמוכרת פרחים, עד מותה ב-23 במרץ 1947.
נדב הבר

נדב הבר (נולד ב-29 במאי 1967) הוא מוזיקאי ג'אז ישראלי, המתמחה במוזיקה אתיופית.

חייו

הבר, יליד ירושלים, למד נגינה בקלרינט וסקסופון מגיל 9, וניגן בתזמורות נוער והרכבי נוער שונים. לקראת סיום לימודיו בתיכון החל לנגן ג'אז, ולמד אצל גלעד עצמון ואבשלום בן שלמה. 
בשנת 1992 החל ללמוד מוזיקה אתיופית אצל הקלידן והזמר טשגר ילמה, החי בארצות הברית, ולאחר מכן אצל מתוקו טספיה, החי באתיופיה. הוא הופיע באירועים אתיופים רבים בישראל, ובמקביל למד את המוזיקה מהקלטות חדשות וישנות שהגיעו מאתיופיה. 
בשנת 1999 הוציא הבר את אלבומו הראשון, "אתיופיאן בלוז", ששילב מנגינות אתיופיות מוכרות עם השפעות שונות. ב-2006 הוציא את אלבומו השני "אדיס מיסט", בו ניגנה רביעיית הג'אז שלו מוזיקה אתיופית מסורתית ומקורית תוך שילוב השפעות של ג'אז ומוזיקה ערבית.
בעקבות האלבום הוזמנה הרביעייה להופיע ברחבי הארץ. ב-2007 הופיעה בפסטיבל המוזיקה של אדיס אבבה, ובמופע הסיום של פסטיבל הג'אז בתל אביב. בשנת 2012 הוציא נדב את אלבום המחווה לזמר האתיופי טלהון גססה - Beautiful, ובשנת 2014 את האלבום "Summer Song", המשלב מוזיקה אתיופית עם סגנונות נוספים.
נדב הבר ממשיך ליצור מוזיקה המבוססת על המוזיקה האתיופית ולנגן עם אומנים אתיופים ואחרים בישראל.
נוסף על עיסוקיו המוזיקליים, עוסק הבר בחינוך. בעברו שימש כמחנך ומורה לאזרחות, אנגלית והיסטוריה בתיכון ע"ש זיו ומרקס בירושלים. נכון ל-2016 הבר מלמד בקריית החינוך השש שנתית ע״ש אליעזר בן יהודה, ומרצה באוניברסיטה העברית.